Волонтерска прича

Улица Кнеза Лазара. Нигде никога. Чује се само пој птица и види понеки пас луталица који умиљато врти репом. Пријатељски и знатижељно ме осмотри за тренутак. Дан сунчан, априлски, распршује мирис процветалих воћњака и шљивика. Пробуђена природа буја са околних брда до Топлице и Мораве. Погледом разгледам фасаде кућа тражећи број идентичан овом написаном на папиру за доделу хуманитарне помоћи. И не приметивши да сам наспрам траженог броја, пажњу ми је привукао велики орах под којим је један дека набораног лица чекићем ударао о парче лима. Назвах му Бога и закорачих ка напола отшкринутој капији. „Бог ти помогао, дете! Којим добром?“- рече. „Имате решење за доделу хуманитарне помоћи. Ја сам волонтер Црвеног Крста.“-одговорих. „Уђи, одавно код нас нико не свраћа. Баба и ја немамо деце, родбина се раштркла по свету, комшије окрећу главу. Ко мари за убоге старце?!“ Утом се појави и бака забрађена марамом избледелој од прања и сунца. Њене топле очи су ме гледале умиљато. „Уђи дете у кућу и нама неко да дође.“ Само што не заплака. Направих неколико корака и нађох се у предсобљу. Спустих папир на сто. Око мене се ширио мирис устајалог ваздуха. На тренутак сам се сетила неких сличних сцена. Успех да задржим сузу, да се благо насмејем и све објасним око преузимања пакета. Гледала ме је у очи као да жели нешто да прочита у њима. Рече: „Нема нама ко да преузме пакет. Али није битно, дођи седи, сам Бог те је послао да и нама убогима неко дође и поприча са нама“. Разгледам по соби, намештај је већ дотрајао, по зидовима висе слике прекривене прашином. Нека туга ми окова срце, у глави се роје мисли и у тренутку одлучујем да им ја подигнем пакет. Само што рекох, придружи нам се и дека. По његовом држању видело се да је био наочит човек. По избораном лицу видело се да га живот није мазио. У очима титра искра поноса – очи никад не старе. Понових им своју одлуку и кренух. Хладан ветар ми је у таласима запљускивао лице истим оним мирисом пролећа као кад сам долазила. Знам да им садржај пакета није битан колико им је битна пажња и топла реч, осмех који им на тренутак улије сигурност да нису заборављени. Сутрашње виђење било је још срдачније. Са лица баке није силазио осмех.

Валентина Рашић, волонтер Црвеног крста Куршумлија